Слова “фармакі” ў перакладзе з егіпецкай мовы азначае – той, што дорыць збаўленне або бяспеку. Ад гэтага запазычанага слова і атрымала назву цэлая галіна па вывучэнні і вытворчасці лякарстваў. Вось толькі вытворчасць у сучасным разуменні з насычанымі мадэрновым абсталяваннем заводамі і фабрыкамі ў нашай краіне з’явілася адносна нядаўна. Таму гарадскія і раённыя аптэкі былі адначасова міні-фабрыкамі, дзе фармацэўты займаліся прыгатаваннем мазей, лекавых сродкаў, раствораў для ін’екцый. Ніна Уладзіміраўна атрымала прафесійную адукацыю ў Ленінградзе. У Смаргоні працавала ў аптэцы ЦРБ, цэнтральнай аптэцы, а цяпер загадвае новай аптэкай, што размясцілася ля магазіна “Капеечка”. Яе працоўны стаж налічвае больш за 40 гадоў.